Ønsker du å bli en del av landets hurtigst voksende tilsyn? Har du evne og motivasjon til å ta krenkede nordmenn i alle aldre på alvor? Da kan en karriere i Norsk Krenketilsyn være noe for deg!

Krenketilsynet er et statlig organ med 23.000 ansatte fordelt på 476 døgnåpne lokalkontor over hele landet.

Tilsynet opplever svært stor vekst i antall henvendelser fra publikum i forbindelse med at justisminister Sylvi Listhaugs fremtid i norsk politikk er noe uviss , og vi søker derfor etter flere saksbehandlere til Avdeling for sekundærkrenkelser (AFSK).

Norsk Krenketilsyn består i dag av tre avdelinger:

Avdeling for primærkrenkelser (AFPK), som behandler saker der klager er blitt krenket personlig. Eksempel: Du er Sylvi Listhaug. Noen sier de ikke har tillit til deg. Du er krenket.

Avdeling for sekundærkrenkelser (AFSK), som behandler saker der klager er blitt krenket på vegne av andre. Eksempel: Du er ikke Sylvi Listhaug. Noen sier til Sylvi Listhaug at de ikke har tillit til henne. Du blir likevel krenket. Du er krenket på vegne av Sylvi Listhaug.

Avdeling for tertiærkrenkelser (AFTK), som behandler klager der klager er blitt krenket av at noen er blitt krenket av at noen er blitt krenket. Eksempel: Du er ikke Sylvi Listhaug. Noen sier at de ikke har tillit til Sylvi Listhaug. Noen blir krenket for at noen sier de ikke har tillit til Sylvi Listhaug. Du blir krenket for at noen blir krenket for at noen har sagt at de ikke har tillit til Sylvi Listhaug.

Tilsynet står overfor store omstillinger framover, og satser sterkt på utvikling av medarbeidere, organisasjon og teknologi.

Varierende og utfordrende arbeidsoppgaver kombinert med dyktige medarbeidere gjør Norsk Krenketilsyn til en attraktiv arbeidsplass.

Du: Bredt og ustabilt følelsesregister og overutviklet selvrettferdighetssans. Alltid på søken etter å bli krenket av noe eller noen.

Vi: Tilbyr sikker jobb i et stadig mer lettkrenket samfunn. Lønnsbetingelser noe over trygdenivå.

Søknad sendes til Norsk Krenketilsyn, postboks 001, Oslo 1. CV er ingen nødvendighet, men deltagerbevis fra Livets Skole, Livets Harde Skole eller Livets Knallharde Skole er alltid en fordel. Et par fag på Blindern, fortrinnsvis innen sosiologi/sosialantropologi teller også positivt.